سيمون دو بوڤوار

سيمون لوسي ارنيستين ماري بيرطراند دو بوڤوار (مزيودة ف 9 يناير 1908، توفات ف 14 ابريل 1986) فيلسوفة وجودية و كاتبة فينيمينيست فرانساوية. وخا ماكانتش كاتعتابر راسها فيلسوفة و تال وقت موتها ماكانتش كاتّشاف كا فيلسوفة من عند اكاديميين خرين، لكتابات ديالها كان عندهوم تاتير كبير على لفيمينيزم لوجودي و النضرية د لفيمينيزم بشكل عام. دو بوڤوار معروفة ب رواياتها، كتوباتها لبيوڭرافية و مقالاتها على لفلسفة، السياسة و مواضيع اجتماعية. بداية حياتها. تزدات دو بوفوار فـ باريس، وهي البنت الكبيرة ديال جورج برتراند دو بوفوار - اللي كان محامي وعينو فـ التمثيل - وماماها فرانسيوس براسير، بنت واحد الراجل ديال الاعمال غني وكاثوليكي متدين. ختها هيلين تزدات موراها بعامين. العائلة تقاتلات باش تحافظ على المستوى المعيشي البرجوازي وخا فقدات بزاف من الثروة ديالها مورا الحرب العالمية الاولى، وصمات ماماها باش تصيفط بناتها لواحد الدير (مدرسة دينية) معروفة. سيمون فاش كانت صغيرة كانت ملتزمة دينياً وكان عندها غرض تولي راهبة، حتى وقعات ليها ازمة ايمان فلعمر ديال 14 عام، وهادشي اللي خلاها تولي ملحدة حياتها كاملة. سيمون كانت مفكرة من صغرها بفضل التشجيع ديال باباها اللي كان كيفتخر ويقول: "سيمون كتفكر بحال الراجل". ومورا ما دوزات الباك فالرياضيات والفلسفة عام 1925، قرات الرياضيات فمعهد "سينت ماري"، ومن بعد قرات الفلسفة فـ جامعة السوربون وفين دارت الاطروحة ديالها على الفيلسوف لايبنتز. خدمات بوفوار فالبداية مع موريس ميرلو بونتي وكلود ليفي ستروس فاش كانوا بثلاثة كيوجدو لمهنة التدريس فنفس المدرسة الثانوية. وخا بوفوار منضمتش لـ مدرسة الاساتذة العليا، الا انها حضرات تما لشي دروس باش توجد لامتحان الفلسفة. وهاد المؤسسة هي من اعرق المدارس ففرنسا. وفاش كانت كتقرا تما، تلاقيت مع طلاب بحال جان بول سارتر وبول نيزان، وهاد الاخير هو اللي سماها بلقب "القندس" (Le Castor). سارتر خدا المرتبة الاولى فالمباراة وبوفوار خدات المرتبة الثانية، وهي عندها غير 21 عام، وبداكشي كانت اصغر وحدة كتدوز هاد الامتحان فالتعليم الفرنسي فذاك الوقت. منتصف حياتها. سارتر. جان بول سارتر كان معروف بذكاؤو وطولو اللي ما كيفوتش متر ونص. ارتبطوا فـ اكتوبر 1929 وطلب سارتر يتزوج بها. واحد النهار وهوما جالسين فجريدة حدا متحف اللوفر، اقترح عليها سارتر يسنيو عقد بيناتهم لمدة عامين. بوفوار قالت فالتالي ديال حياتها: "الزواج كان مستحيل، حيت ما كانش عندي صداق (مهر)". داكشي علاش ارتبطوا بعلاقة دامت العمر كامل. بوفوار اختارت عمرها ما تتزوج وما سكناتش مع سارتر وما ولدت حتى دري، هادشي عطاها الفرصة باش تطور اكاديمياً وتدخل للسياسة وتسافر وتكتب وتقري. سارتر وبوفوار كانوا كيتبادلو الكتوبة ديالهوم ويناقشوها، وكان ديما النقاش على شكون اثر على الاخر، خصوصاً فالفلسفة الوجودية بحال كتاب "الوجود والعدم" لسارتر ورواية "المدعوة" لبوفوار. الدراسات الجديدة دابا كتركز على تاثير مفكرين خرين عليها بحال لايبنتز وهيغل. علاقتها بسارتر دامت نص قرن، حتى توفى قبل منها بست سنين. التعليم وعلاقاتها مع الطالبات. بدات خدمتها كاستاذة فمدرسة ثانوية فـ مارسيليا عام 1931 ومن بعد انتقلت لثانوية "بير كورني" فـ روين. بوفوار كانت معروفة بعلاقاتها مع بعض الطالبات ديالها، وهادشي خلق بزاف ديال الجدل على حياتها الشخصية. وحدة من الطالبات القدام ديالها، بيانكا بينفيلد، كتبت كتاب كتحكي فيه انها تعرضت للتحرش من طرف بوفوار. فـ 1943، توقفت بوفوار على التدريس بسبب اتهامات من طرف عائلة الطالبة ناتالي سوروكين. المدعوة. نشرات بوفوار روايتها الاولى "المدعوة" فـ 1943. وهي قصة خيالية مبنية على الواقع ديال علاقتها هي وسارتر مع الخواتات اولقا وواندا كوزاكيوكز. الرواية كتحفر فالعلاقات الثلاثية المعقدة وكيفاش كاثر على الارتباط بين سارتر وبوفوار. ومورا هاد الرواية، تبعاتها بزاف ديال الاعمال بحال "دماء الاخرين" اللي ناقشات فيها المسؤولية الفردية. الاخلاقيات الوجودية. كتبت بوفوار اول مقال فلسفي ديالها عام 1944 بعنوان "بيروس وسيناس"، ومن بعد كملات فالفلسفة الوجودية بمقالها "اخلاقيات الغموض" فـ 1947. هاد الكتاب كيتعتبر مدخل مهم للوجودية الفرنسية حيت بسيط ومفهوم كتر من كتاب سارتر "الوجود والعدم". فهاد العمل، حاولت تحل المعضلة ديال "الحرية المطلقة" قدام "الظروف اللي كتقيد بنادم". صحيفة لي تان مودرنس. فالتالي ديال الحرب العالمية الثانية، شاركت بوفوار مع سارتر فـ تاسيس وادارة صحيفة (لي تان مودرنس - Les Temps Modernes)، وهي صحيفة سياسية وفلسفية. كانت بوفوار كتستخدم هاد المنبر باش تنشر افكارها وتجربها قبل ما ترجعها كتوبة، وبقات خدامة فيها حتى لموتها. الجنس والوجودية النسوية والجنس الاخر. نشرات اجزاء من كتابها الشهير "الجنس الاخر" فهاد الصحيفة قبل ما تجمعو فكتاب عام 1949. . هاد الكتاب لقى نجاح كبير ولكن الترجمة الاولى ديالو للانجليزية كانت فيها اخطاء بزاف حيت اللي ترجمو كان بروفيسور فالبيولوجيا وما فاهمش الفلسفة مزيان. حتى لعام 2009 عاد بانت ترجمة دقيقة كاملة. فالفصل ديال "المراة: الاسطورة والواقع"، بوفوار كتقول بلي الرجال رجعوا المراة هي "الاخر" فالمجتمع وصنعوا عليها واحد الهالة ديال الغموض باش يتهربوا من المشاكل ديالها. هاد "الصورة النمطية" كتستخدمها الفئات العالية فالمجتمع ضد الفئات الضعيفة. بوفوار وضحت بلي هاد التمييز كاين حتى فالعرق والطبقة والدين، ولكن قاصح بزاف بين الجنسين حيت الراجل بغى يفرض نظام ابوي. فـ "الجنس الاخر"، حطت بوفوار اسس "الوجودية النسائية" وقالت جملتها الشهيرة: "بنادم ما كيتزادش امراة، بل كيولي امراة". ركزت على فكرة بلي "الوجود يسبق الماهية" وبلي المجتمع هو اللي كيصنع صفات الانوثة باش يضطهد المراة. بوفوار كتشوف بلي المراة قادرة تختار بحالها بحال الراجل، وخاصها تخرج من حالة "الخضوع" وتوصل لـ "السمو" فين كتولي مسؤولة على راسها وحريتها. المثقفون. نشرات رواية "المثقفون" (Les Mandarins) فـ 1954 وخدات عليها ارفع جائزة ادبية ففرنسا "جائزة غونكور". الكتاب كيهضر على الحياة الشخصية ديال الفلاسفة والصحاب المقربين ديال سارتر وبوفوار، وهضرت فيه بصراحة على علاقتها مع الكاتب الامريكي نيلسون القرين، هادشي اللي خلاه يغضب بزاف حيت عاودت على اسرارهم الجسدية. السنوات الاخيرة فحياتها. كتبت بوفوار على رحلاتها فميريكان والشين ونشرات بزاف ديال القصص القصيرة. فـ 1980 نشرات "حين تاتي الاشياء الروحية اولاً"، وهي قصص كتبتها شحال هادي ولكن بقات مخبياها 40 عام. فسنواتها الاخيرة، كانت هي اللي مسيرة الاجتماعات ديال صحيفة "لي تان مودرنس" فدارها، حيت سارتر كان عيا ومابقاش كيقدر يساهم بزاف. كتبت 4 ديال المجلدات على سيرة حياتها، منها "مذكرات فتاة مطيعة" و"قوة الاشياء". فالسبعينات، ولات ناشطة فـ حركة تحرير النساء الفرنسيات وسنيات على البيان 343 عام 1971 اللي كان كيطالب بتقنين الاجهاض ففرنسا، وهادشي اللي وقع فعلاً عام 1974. فـ 1981، كتبت كتاب "وداعاً سارتر" اللي حكات فيه على السنين الاخيرة الصعيبة ديال سارتر قبل ما يموت. موتها وتكريمها وارثها. توفات دو بوفوار وهي عندها 78 عام فباريس بسباب التهاب رئوي. وتدفنات حدا سارتر فمقبرة مونبارناس. من مورا موتها، السمعة ديالها كبرات بزاف وتعتبرات "الام الروحية" للحركات النسوية. دابا كاين اهتمام كبير بدراسة تاثيرها المستقل كفيلسوفة وجودية ماشي غير كرفيقة لسارتر. فـ 2006، تسمى واحد الجسر فباريس على سميتها "جسر سيمون دو بوفوار" تكريماً ليها.